Аԥсны ахада Аслан Бжьаниа дидышшылеит еицырдыруа ажурналист, аинформациатә агентра "Интерфакс" адиректор хада ихаҭыԥуаҩ Гьаргь Гәлиа иан лыԥсҭазаара дахьалҵыз инамаданы.
Уаанӡатәи асовет ҳәынҭқаррақәа ирхадыршҭуам рыжәларқәа иаадырԥшыз афырхаҵара. Сынтәа Аџьынџьтәылатә еибашьра Ду аҟны Аиааира 75 шықәса ахыҵра даҽакала иазгәаҭатәхеит акоронавирус азы апандемиа иахҟьаны.
Аџьынџьтәылатә еибашьра Ду аҿы аӷа аҿагылара изҭоз, уимоу ахацәа гәымшәарыла ираԥызгоз зықьҩыла аҭыԥҳацәа рыхьӡ адыруеит аҭоурых. Иахьа зыӡбахә сымоу аԥсуа ԥҳәызба Ефросиниа Папԥҳа урҭ рыгәҭа дыҟоуп сҳәарцгьы сылшоит. Лара лнапала иҭалырхеит иакымкәа анемец ҳаирпланқәа.
Аӡынаа рҭаацәараҿы иҵәаху, акыр шықәса зхыҵуа ашәындыҟәра аҭоурых, насгьы уи абиԥаракәа ишеимырдо атәы арадио Sputnik Аԥсны аефир аҿы еиҭалҳәеит ҭацас рыҩны иҩнагылоу Белла Ҵәыџьԥҳа.
Иаанкылоу аҩнуҵҟатәи аусқәа рминистрра аусзуҩ ауаҩы аамҭалатәи иԥхьакырҭаҟны аус иуеит, алеитенант ичын имоуп.
Аҟәа араион ақыҭа Гәыма ахада Ҳаџьараҭ Ҭарба арадио Sputnik Аԥсны аефир аҿы еиҭеиҳәеит анхацәа рыԥсҭазаашьа атәы.
Аԥсны иахьаҵанакуа ахәыҷбаҳчақәа, ашколқәа, Аԥснытәи аҳәынҭқарратә университет, Аҟәатәи иаарту аинститут уҳәа русурақәа аанкылоуп акоронавирус алаҵәаразы иҟоу ашәарҭара иахҟьаны.
Алықьса Қриа иашьеиҳабы Володиа Қриа Аџьынџьтәылатә еибашьра Ду аан хабарда дыбжьаӡит. Иахьа уажәраанӡагьы еилкаам иаара дахьеибашьуаз, иӡбахә зҳәо шәҟәыкгьы ыҟам, хабарда дшыбжьаӡыз атәы ада иҭаацәа акгьы рзымаац.
Аџьынџьтәылатә еибашьра Ду анеилгагьы, ирацәаҩӡан зырратә уалԥшьақәа шықәсырацәала ирыцызҵаз аибашьцәа. Урҭ рыԥсы шҭаз атәы ашәҟәқәа рҭаацәа рахь ишаарышьҭуазгьы, измоуз ҟалеит. Убас излахьынҵахаз Мгәыӡырхәа ақыҭатәи Ладикәа Жьибагьы иҭоурых ҳадылгалоит Саида Жьиԥҳа.